हाइलाइट्स
- फिर बेनतीजा रही किसान नेताओं के साथ पुलिस की बैठक
- पुलिस ने दूसरी जगह कार्यक्रम आयोजित करने को कहा
- पुलिस ने 200 से कम किसानों को लाने के लिए कहा है
- लेकिन किसान तय कार्यक्रम से पीछे हटने को तैयार नहीं हैं
संसद के मॉनसून सत्र के दौरान ही 22 जुलाई से रोज जंतर-मंतर पर जाकर विरोध-प्रदर्शन करने का ऐलान कर चुके किसान संगठनों के नेताओं को मनाने की दिल्ली पुलिस की कोशिशें फिर नाकाम रहीं। मंगलवार को किसान नेताओं के साथ हुई दिल्ली पुलिस के आला अफसरों की दूसरी अहम बैठक भी बेनतीजा रही। किसान नेताओं ने साफ कर दिया है कि वे किसी भी कीमत पर अपने तय कार्यक्रम से पीछे हटने को तैयार नहीं हैं। उन्होंने पुलिस अधिकारियों से साफ कह दिया है कि उन्हें अपनी तरफ से जो भी तैयारियां करनी हों, वो कर लें। किसान अपने कार्यक्रम में कोई बदलाव नहीं करेंगे। ऐसे में अब दिल्ली पुलिस को अगले 24 घंटे के अंदर यह तय करना है कि किसानों को जंतर-मंतर पर बैठने की अनुमति देनी है या नहीं।
मंगलवार को अलीपुर स्थित मंत्रम रिजॉर्ट में एक बार फिर किसान आंदोलन की अगुवाई कर रहे प्रमुख संगठनों के नेताओं के साथ पुलिस अफसरों ने मुलाकात की और उनसे अपने कार्यक्रम पर पुनर्विचार करने का आग्रह किया। मीटिंग में किसान संगठनों की तरफ से योगेंद्र यादव, बलवीर सिंह राजेवाल, दर्शन पाल, शिवकुमार कक्का आदि शामिल हुए। दिल्ली पुलिस की तरफ से स्पेशल कमिश्नर और जॉइंट कमिश्नर रैंक के 4-5 अधिकारी मौजूद रहे। मीटिंग के बाद किसानों ने बताया कि दिल्ली पुलिस ने अभी कोई जवाब नहीं दिया है। हमने एक बार फिर पुलिस के सामने यह स्पष्ट कर दिया है कि हम 22 जुलाई से संसद सत्र की समाप्ति तक रोज जंतर-मंतर पर किसान संसद का आयोजन करेंगे। दिल्ली की अलग-अलग सीमाओं से कुल 200 किसान जंतर-मंतर पहुंचेंगे और सुबह 10 बजे से शाम 5 बजे तक वहां बैठेंगे।
किसान नेताओं ने एक बार फिर यह स्पष्ट किया कि संसद का घेराव करने का उनका कोई इरादा नहीं है। वे सिर्फ जंतर-मंतर जाएंगे और किसान संसद के माध्यम से देश के सामने अपनी चिंताएं और समस्याएं रखेंगे। किसान नेताओं ने बताया कि पुलिस की तरफ से भी मीटिंग में कुछ बिंदु हमारे सामने रखे गए हैं, जिन्हें हम अपनी मीटिंग में अपने अन्य साथियों के सामने रखेंगे और उन पर चर्चा करने के बाद ही उनके बारे में कोई निर्णय करेंगे। हालांकि इस बारे में किसान नेताओं ने अभी ज्यादा जानकारी नहीं दी है कि पुलिस ने क्या-क्या विकल्प उनके सामने रखे हैं। सूत्रों से पता चला है कि पुलिस ने किसानों को जंतर मंतर के बजाए रामलीला मैदान या ऐसी किसी अन्य जगह पर अपना कार्यक्रम आयोजित करने और 200 के बजाय कम संख्या में लोगों को लाने की बात कही है। इस बीच भारतीय किसान यूनियन की तरफ से भी एक बयान में कहा गया है कि 22 जुलाई से संसद का घेराव करने की किसानों की कोई योजना नहीं है। दिल्ली पुलिस इस संबंध में भ्रामक प्रचार कर रही है। उन्होंने सोशल मीडिया पर चल रही उन पोस्ट की भी कड़ी निंदा की, जिनमें संसद का घेराव करने का आह्वान किया गया है।